ත්‍රී රෝද රථයකින් ගමන් කරමින් සිටි කාන්තාවකට පහර දී ඇය සතුව තිබූ TAB දුරකථනයක් සහ රන් ආභරණ කොල්ලකෑ බව කියන සැකකරුවෙකුව අත්අඩංගුවට ගැනීම සදහා පරීක්ෂණ ආරම්භ කර ඇති බව හලාවත පොලීසිය කියයි.පසුගිය 04 වැනිදා ආරච්චිකට්ටුවේදී මෙම කොල්ලය සිදුවී ඇත.අවමංගල උත්සවයකට සහභාගි වීම සදහා ගොස් ආපසු නිවස බලා ත්‍රී රෝද රථයකින් ගමන් කරමින් සිටින විට තමන් මෙම සිද්ධියට මුහුණ දුන් බව ආරච්චිකට්ටුව - කැලේගම,අඩිප්පල පදිංචි කුරුගමගේ නිරංජලා පෙරේරා (අවු:32) ය අය පොලීසියට කර ඇති පැමිණිල්ලේ සදහන් වේ.ජීප් රථයකින් පැමිණි අයෙකු තමා ගමන් කරමින් සිටි ත්‍රී රෝද රථයේ රියදුරුට ද පහරදී තමන් අත තිබූ රුපියල් 30,000 ක් පමණ වටිනා TAB දුරකථනයද,පැළද සිටි රුපියල් ලක්ෂයක් පමණ වටිනා රන් ආභරණද කොල්ලකෑ බව පැමිණිලිකාරිය පොලීසිය හමුවේ පවසා ඇත.කොල්ලය සිදු කළ අය හදුනන බවත්,කොල්ලකරු පැමිණි ජීප් රථයේ ඔහුගේ දෙවැනි බිරිඳද සිටි බව සිද්ධියට මුහුණ දුන් කාන්තාව පොලීසිය හමුවේ වැඩදුරටත් සදහන් කර ඇත.මුදල් ආරවුලක් මත මෙම සිද්ධිය සිදුවී ඇති බව මූලික විමර්ශණ වලදී අනාවරණය වී ඇති බව පොලීසිය කියයි.